
[image: MJU]Tržaška cesta 21, 1000 Ljubljana	T: 01 478 83 30
	F: 01 478 83 31
	E: gp.mju@gov.si
	www.mju.gov.si



URAD PREDSEDNIKA REPUBLIKE
DRŽAVNI ZBOR REPUBLIKE SLOVENIJE
DRŽAVNI SVET REPUBLIKE SLOVENIJE
USTAVNO SODIŠČE REPUBLIKE SLOVENIJE
RAČUNSKO SODIŠČE REPUBLIKE SLOVENIJE
VARUH ČLOVEKOVIH PRAVIC REPUBLIKE SLOVENIJE
DRŽAVNA REVIZIJSKA KOMISIJA REPUBLIKE SLOVENIJE
INFORMACIJSKI POOBLAŠČENEC REPUBLIKE SLOVENIJE
KOMISIJA ZA PREPREČEVANJE KORUPCIJE REPUBLIKE SLOVENIJE
DRŽAVNA VOLILNA KOMISIJA
FISKALNI SVET
SODNI SVET
ZAGOVORNIK NAČELA ENAKOSTI

VRHOVNO SODIŠČE REPUBLIKE SLOVENIJE
VRHOVNO DRŽAVNO TOŽILSTVO
DRŽAVNO ODVETNIŠTVO

OBČINE
ZDRUŽENJE OBČIN SLOVENIJE
SKUPNOST OBČIN SLOVENIJE
ZDRUŽENJE MESTNIH OBČIN SLOVENIJE

MINISTRSTVA
ORGANI V SESTAVI MINISTRSTEV
VLADNE SLUŽBE
UPRAVNE ENOTE


Številka: 	1002-1480/2024-31310-59
Datum: 	7. 10. 2025 


Zadeva: 	Obvestilo o novem stališču glede uporabe tretjega odstavka 97. člena ZSTSPJS
[bookmark: _Hlk60740389]


Obveščamo vas, da je Delovna skupina za spremljanje izvajanja novega plačnega sistema, ki jo sestavljajo predstavniki vladne in sindikalne strani, dne 7. 10. 2025 sprejela Stališče št. 8 glede uporabe tretjega odstavka 97. člena Zakona o skupnih temeljih sistema plač v javnem sektorju (Uradni list RS, št. 95/24; v nadaljnjem besedilu: ZSTSPJS), ki ureja prenos plačnih razredov napredovanj, pridobljenih s prevedbo ali korekcijo, ko se javni uslužbenec premesti ali sklene pogodbo o zaposlitvi za drugo delovno mesto oziroma napreduje v višji naziv na istem delovnem mestu. 

Stališče št. 8 je objavljeno na naslednji povezavi: Stališče št. 8 sprejeto na sestanku delovne skupine (7. 10. 2025).

Novo Stališče št. 8 nadomešča »Pojasnilo tretjega odstavka 97. člena ZSTSPJS v primeru premestitev javnih uslužbencev in napredovanja v višji naziv«, št. 010-1486/2025-3130-1 z dne 22. 5. 2025, ki ga je izdalo Ministrstvo za javno upravo in ga objavilo na svoji spletni strani, ter se uporablja od začetka uporabe ZSTSPJS, tj. od 1. 1. 2025 dalje.

Delovna skupina za spremljanje izvajanja novega plačnega sistema je v Stališču št. 8 zapisala, da določba tretjega odstavka 97. člena ZSTSPJS določa izjemo od pravila iz 17. oziroma 20. člena ZSTSPJS, da javnega uslužbenca ni mogoče uvrstiti v višji plačni razred, kot znaša končni plačni razred delovnega mesta oziroma naziva. Omejitev končnega plačnega razreda delovnega mesta oziroma naziva ne velja zgolj za plačne razrede, ki jih je javni uslužbenec pridobil s prevedbo ali korekcijo v skladu s 96. in 97. členom ZSTSPJS. Plačni razredi, pridobljeni s prevedbo ali korekcijo, so vsi plačni razredi, ki jih ima javni uslužbenec na dan 1. 1. 2025 po prevedbi na delovnem mestu ali v nazivu, ne pa tudi drugi plačni razredi, pridobljeni po prevedbi (npr. z napredovanjem, višjo uvrstitvijo po 22. členu ZSTSPJS ali s pravili prenosa po 17. členu ZSTSPJS). Navedenega ni mogoče razumeti na način, da omejitve plačnega razreda na delovnem mestu oziroma v nazivu sploh ni.

Nadalje iz Stališča št. 8 izhaja, da se javni uslužbenci lahko v skladu s tretjim odstavkom 97. člena ZSTSPJS na drugem delovnem mestu po pravilih iz 17. člena ZSTSPJS ali ob napredovanju v višji naziv na istem delovnem mestu po pravilih 20. člena ZSTSPJS s plačnimi razredi, pridobljenimi s prevedbo ali korekcijo, uvrstijo čez končni plačni razred delovnega mesta ali naziva, vendar:
· največ 14 plačnih razredov nad izhodiščnim plačnim razredom delovnega mesta, ki se ne opravlja v nazivih, in 
· največ 7 plačnih razredov nad izhodiščnim plačnim razredom naziva, 
· razen če je bilo v posameznem nazivu možno s prevedbo ali korekcijo dobiti več kot 7 plačnih razredov napredovanj, se javni uslužbenci lahko uvrstijo največ za toliko plačnih razredov nad izhodiščni plačnim razredom naziva, kolikor jih je bilo možno v tem nazivu pridobiti s prevedbo ali korekcijo.

V primeru, da bi delodajalec ugotovil, da je bila javnemu uslužbencu plača določena v nasprotju z izdanim Stališčem št. 8, mora postopati v skladu s 6. členom ZSTSPJS, odpraviti neskladnosti in javnemu uslužbencu izročiti ustrezen pisni akt (aneks k pogodbi o zaposlitvi, odločbo oziroma sklep).

Če bi delodajalec ugotovil, da je bila javnemu uslužbencu določena in izplačana nižja plača, kot bi mu pripadala, se mu razlika z zakonskimi zamudnimi obrestmi med izplačano in zakonito določeno plačo izplača skupaj s prvim izplačilom plače po ugotovitvi nastale nezakonitosti.


S spoštovanjem,


					                                 mag. Franc Props
                                                                                                         minister

· naslovnikom po elektronski pošti

